CELEX: 32014R0544
Language: ro
Date: 2014-05-15 00:00:00
Title: Regulamentul (UE) nr. 544/2014 al Parlamentului European și al Consiliului din 15 mai 2014 de modificare a Regulamentului (CE) nr. 302/2009 al Consiliului privind un plan multianual de refacere a stocurilor de ton roșu din Oceanul Atlantic de Est și din Marea Mediterană

29.5.2014   
            
            
               RO
            
            
               Jurnalul Oficial al Uniunii Europene
            
            
               L 163/7
            
         REGULAMENTUL (UE) NR. 544/2014 AL PARLAMENTULUI EUROPEAN ȘI AL CONSILIULUI
   din 15 mai 2014
   de modificare a Regulamentului (CE) nr. 302/2009 al Consiliului privind un plan multianual de refacere a stocurilor de ton roșu din Oceanul Atlantic de Est și din Marea Mediterană
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   hotărând în conformitate cu procedura legislativă ordinară (2),
   întrucât:
   
               (1)
            
            
               Uniunea este parte la Convenția internațională pentru conservarea tonului din Oceanul Atlantic (3) („convenția”).
            
         
               (2)
            
            
               În cadrul celei de-a 16-a reuniuni speciale din 2008, Comisia Internațională pentru Conservarea Tonului din Oceanul Atlantic (ICCAT), înființată prin convenție, a adoptat Recomandarea 08-05 în vederea întocmirii unui nou plan de refacere a stocurilor de ton roșu din Atlanticul de Est și din Marea Mediterană și înlocuirii planului de refacere anterior adoptat în 2006. Regulamentul (CE) nr. 302/2009 al Consiliului (4) a fost adoptat pentru a pune în aplicare aceste măsuri internaționale de conservare la nivelul Uniunii.
            
         
               (3)
            
            
               În cadrul celei de-a 17-a reuniuni speciale din 2010, ICCAT a adoptat Recomandarea 10-04 de modificare a planului multianual de refacere a stocurilor de ton roșu. Regulamentul (CE) nr. 302/2009 a fost apoi modificat prin Regulamentul (UE) nr. 500/2012 al Parlamentului European și al Consiliului (5) pentru a pune în aplicare la nivelul Uniunii aceste măsuri de conservare internaționale revizuite.
            
         
               (4)
            
            
               În cadrul celei de-a 18-a reuniuni speciale din 2012, ICCAT a adoptat Recomandarea 12-03 de modificare suplimentară a planului multianual de refacere a stocurilor de ton roșu. Pentru a adapta mai bine sezoanele de pescuit la activitatea flotelor, Recomandarea 12-03 prevede o modificare a sezoanelor de pescuit, care sunt acum definite ca sezoane deschise, spre deosebire de sezoanele închise din recomandările anterioare ale ICCAT. În plus, au fost modificate datele reale între care este permis pescuitul navelor de pescuit cu plase-pungă, navelor de pescuit cu platformă și paragate și navelor de pescuit cu undițe tractate. În cele din urmă, pentru a evita orice incertitudine legată de uneltele care nu fac obiectul niciunei norme specifice privind sezoanele de pescuit, a fost necesar să se includă o dispoziție care să prevadă în mod explicit posibilitatea ca toate celelalte unelte să fie admise la pescuit pe tot parcursul anului, cu excepția setcilor în derivă de orice tip. Perioadele și datele referitoare la sezoanele de pescuit în Oceanul Atlantic pot fi reexaminate de către ICCAT în 2015, în urma avizului Comitetului permanent pentru cercetare și statistică (SCRS) al ICCAT.
            
         
               (5)
            
            
               În cadrul celei de a 23-a reuniuni ordinare din noiembrie 2013, ICCAT a adoptat Recomandarea 13-08 de completare a Recomandării 12-03, în scopul introducerii de modificări privind sezoanelor de pescuit în Oceanul Atlantic de Est pentru navele de pescuit cu platformă și paragate și pentru navele de pescuit cu undițe tractate, care nu afectează protejarea zonelor din Marea Mediterană în care tonul roșu își depune icrele. Această recomandare a ICCAT prevede că părțile contractante și părțile, entitățile sau entitățile de pescuit necontractante colaboratoare pot specifica o dată diferită de începere a sezonului de pescuit pentru navele lor de pescuit cu platformă și paragate și pentru navele lor de pescuit cu undițe tractate care își desfășoară activitatea în Atlanticul de Est, dar mențin durata totală a sezonului deschis pentru aceste activități de pescuit. Totodată, respectiva recomandare a ICCAT stabilește norme privind utilizarea camerelor stereoscopice în contextul operațiunilor de plasare în cuști. Se intenționează ca toate specificațiile tehnice, inclusiv intensitatea eșantionării, modalitatea eșantionării, distanța față de cameră, dimensiunile porții de transfer, algoritmii (raportul lungime-greutate), să fie revizuite de SCRS în reuniunea sa din 2014 și, dacă este necesar, să fie modificate de ICCAT în cadrul reuniunii sale din 2014, în baza recomandărilor SCRS.
            
         
               (6)
            
            
               În vederea punerii în aplicare a Recomandării ICCAT 12-03 în dreptul Uniunii pentru a garanta conservarea eficace a stocului de ton roșu, pentru a asigura securitatea juridică în ceea ce privește sezoanele de pescuit în cauză și, în cele din urmă, pentru a permite statelor membre să își definească în mod corespunzător planurile în materie de pescuit, de capacitate și de inspecție și să își îndeplinească obligațiile de raportare, precum și în vederea punerii în aplicare în dreptul Uniunii a Recomandării ICCAT 13-08 privind folosirea sistemelor de camere stereoscopice în contextul operațiunilor de plasare în cuști și privind posibila stabilire a unei date diferite de începere a sezonului de pescuit pentru navele de pescuit cu platformă și paragate și pentru navele de pescuit cu undițe tractate în Oceanul Atlantic de Est, este necesar să se modifice dispozițiile relevante ale Regulamentului (CE) nr. 302/2009 cât mai curând posibil,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 302/2009 se modifică după cum urmează:
   
               1.
            
            
               articolul 7 se înlocuiește cu următorul text:
               „Articolul 7
               Sezoane de pescuit
               (1)   În perioada cuprinsă între 1 ianuarie și 31 mai, se autorizează pescuitul de ton roșu în Oceanul Atlantic de Est și în Marea Mediterană de către nave de capturare pelagice de mari dimensiuni, cu paragate, de peste 24 m, cu excepția zonei delimitate la vest de meridianul 10° V și la nord de paralela 42° N, în care pescuitul menționat este autorizat în perioada cuprinsă între 1 august și 31 ianuarie.
               (2)   În perioada cuprinsă între 26 mai și 24 iunie, se autorizează pescuitul de ton roșu cu plasă pungă în Oceanul Atlantic de Est și în Marea Mediterană.
               (3)   În perioada cuprinsă între 1 iulie și 31 octombrie, se autorizează pescuitul de ton roșu în Oceanul Atlantic de Est și în Marea Mediterană de către nave de pescuit cu platformă și paragate și nave de pescuit cu undițe tractate.
               Fără a aduce atingere primului paragraf, pentru anii 2014 și 2015 și întrucât protejarea zonelor de depunere a icrelor nu este afectată, statele membre pot specifica, în planurilor lor anuale naționale de pescuit, o dată diferită de începere a sezonului de pescuit pentru navele de pescuit cu platformă și paragate și navele de pescuit cu undițe tractate care arborează pavilionul lor și își desfășoară activitatea în Atlanticul de Est, cu condiția ca durata totală a sezonului deschis pentru aceste activități de pescuit să fie în continuare în conformitate cu primul paragraf.
               Planul de pescuit al Uniunii care se transmite către ICCAT până la data de 15 februarie a fiecărui an precizează dacă datele de începere pentru aceste activități de pescuit au fost modificate și furnizează coordonatele zonelor vizate.
               (4)   În perioada cuprinsă între 16 iunie și 14 octombrie, se autorizează pescuitul de ton roșu cu traule pelagice în Oceanul Atlantic de Est.
               (5)   În perioada cuprinsă între 16 iunie și 14 octombrie, se autorizează pescuitul sportiv și de agrement al tonului roșu în Oceanul Atlantic de Est și în Marea Mediterană.
               (6)   Pescuitul de ton roșu cu unelte de pescuit, altele decât cele menționate la alineatele (1)-(5), este autorizat pe parcursul întregului an. Fără a aduce atingere acestui lucru, pescuitul de ton roșu cu orice tip de setci în derivă este interzis.”;
            
         
               2.
            
            
               se introduce următorul articol:
               „Articolul 24a
               Folosirea camerelor stereoscopice în timpul operațiunilor de plasare în cuști
               Folosirea camerelor stereoscopice în timpul operațiunilor de plasare în cuști respectă următoarele condiții:
               
                           (a)
                        
                        
                           intensitatea eșantionării peștelui viu nu coboară sub 20 % din cantitatea peștelui plasat în cuști; atunci când este posibil din punct de vedere tehnic, se efectuează eșantionarea secvențială a peștelui viu, măsurându-se unul din cinci exemplare; un astfel de eșantion este format din exemplare măsurate la o distanță între 2 metri și 8 m față de cameră;
                        
                     
                           (b)
                        
                        
                           dimensiunile porții de transfer care face legătura între cușca donatoare și cușca receptoare se stabilesc la maximum 10 m lățime și maximum 10 m înălțime;
                        
                     
                           (c)
                        
                        
                           atunci când lungimea măsurătorilor peștelui prezintă o distribuție multimodală (două sau mai multe grupuri de dimensiuni diferite), este posibilă folosirea a mai mult de un algoritm de transformare pentru aceeași operațiune de plasare în cușcă; sunt folosiți cei mai actuali algoritmi stabiliți de Comitetul permanent pentru cercetare și statistică al ICCAT pentru a transforma lungimile la furcă în greutăți totale, conform categoriei de greutate a peștelui măsurat în timpul operațiunii de plasare în cușcă;
                        
                     
                           (d)
                        
                        
                           validarea lungimilor prin măsurare stereoscopică este realizată înainte de fiecare operațiune de plasare în cușcă folosind o scară grafică la o distanță între 2 și 8 m;
                        
                     
                           (e)
                        
                        
                           atunci când sunt comunicate rezultatele programului stereoscopic, informațiile indică marja de eroare inerentă specificațiilor tehnice ale sistemului camerei stereoscopice, care nu depășește +/– 5 %.”
                        
                     
         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 mai 2014.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         D. KOURKOULAS
      
   
   
      (1)  JO C 67, 6.3.2014, p. 157.
   
      (2)  Poziția Parlamentului European din 16 aprilie 2014 (nepublicată încă în Jurnalul Oficial) și Decizia Consiliului din 8 mai 2014.
   
      (3)  Decizia 86/238/CEE a Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984 (JO L 162, 18.6.1986, p. 33).
   
      (4)  Regulamentul (CE) nr. 302/2009 al Consiliului din 6 aprilie 2009 privind un plan multianual de refacere a stocurilor de ton roșu din Oceanul Atlantic de Est și din Marea Mediterană, de modificare a Regulamentului (CE) nr. 43/2009 și de abrogare a Regulamentului (CE) nr. 1559/2007 (JO L 96, 15.4.2009, p. 1).
   
      (5)  Regulamentul (UE) nr. 500/2012 al Parlamentului European și al Consiliului din 13 iunie 2012 de modificare a Regulamentului (CE) nr. 302/2009 al Consiliului privind un plan multianual de refacere a stocurilor de ton roșu din Oceanul Atlantic de Est și din Marea Mediterană (JO L 157, 16.6.2012, p. 1).